Onderwysdosent (50) sterf skielik aan kanker | Netwerk24
Onderwysdosent (50) sterf skielik aan kanker
Deur Cheréne Pienaar 16 April 2019 18:26
'n Voormalige dosent van die Universiteit van die Vrystaat (UV) en koshuisvader van Armentum in Bloemfontein is die naweek aan kanker dood.
Dr. Willy Nel (50) was tot sy dood 'n onderwysdosent aan die Nelson Mandela- Metropolitaanse Universiteit (NMMU) in Port Elizabeth. Hy was ook voorheen verbonde aan die Noordwes-Universiteit in Potchefstroom.
Dr. Willy Nel. Foto: Verskaf
Nel, 'n boorling van Keimoes in die Noord-Kaap, is twee weke ná sy diagnose aan lewerkanker oorlede.
Sy heengaan word veral deur voormalige inwoners van die Armentum-manskoshuis betreur omdat hy jare lank daar koshuisvader was.
Felicity Deelie, sy suster, sê hoewel hy met terminale kanker gediagnoseer is, kom sy dood as 'n skok.
"Ons het dit verwag, maar nie só gou nie."
Sê sy hy is twee weke gelede met lewerkanker gediagnoseer wat na sy pankreas, murg en bloedstroom versprei het.
"Hy het verlede Donderdag nog met sy PhD-studente gewerk."
Nel se nederigheid is die eienskap wat hulle die meeste sal bybly.
"Hy het nooit gepraat oor sy prestasies nie. In Keimoes was hy net Willy Nel, nie professor of doktor nie."
Nel was ook 'n navorsingsgenoot van die Instituut vir Versoening en Geregtigheid en voorsitter van die Institusionele Forum aan die UV.
Lacea Loader, UV-woordvoerder, sê hy was 'n gewaardeerde kollega en sal altyd onthou word vir sy bydrae tot die akademie, sy rol in die universiteit se transformasie, en die ontwikkeling van leierskap by studente.
Nel het sy doktersgraad aan die Universiteit van Wes-Kaapland (UWK) verwerf. Die fokus van sy verhandeling was die Khoi-San en hul oorsprong, en dit het ook gelei tot sy betrokkenheid by die Vrystaat Kunstefees (VK).
Ons gaan hom verskriklik mis en sy verlies het 'n groot gat in ons harte gelos.
Ricardo Peach, direkteur van die VK, beskryf Nel as die kunstefees se staatmaker en vriend.
"Sy bydrae was waardevol toe ons die Eerste Nasie- kulturele protokol op die been gebring en só erkenning aan die Khoi-San as die eerste mense van Suider-Afrika gegee het.
"Ons gaan hom verskriklik mis en sy verlies het 'n groot gat in ons harte gelos."
Nel word oorleef deur sy vrou, Rose, en seun, Domain.
Die roudiens vind Saterdagoggend om 09:00 in die Alexander Steward-gemeente in Keimoes plaas.
Meer oor: Universiteit Van Die Vrystaat | Noordwes-Universiteit | Potchefstroom | Port Elizabeth | Bloemfontein | Onderwys | Kanker | Dood